
Organizaţia PNL Sector 1 transmite, joi, că primarul Clotilde Armand refuză să 
avizeze proiecte extrem de importante precum expertizarea unui bloc cu 51 de 
apartamente aflat într-o stare de degradare care periclitează zilnic vieţile celor 
care locuiesc în el și în schimb, solicită ședință de urgenţă de Consiliu Local pentru 
a rectifica bugetul, tăind bani de la școli și spitale. 


"Clotilde Armand pune în real pericol viețile cetățenilor din Sectorul 1! Doamna primar 
refuză să avizeze proiecte extrem de importante precum expertizarea unui bloc cu 51 de 
apartamente aflat într-o stare de degradare care periclitează zilnic vieţile celor care locuiesc 
în el. În schimb, solicită ședință de urgenţă de Consiliu Local pentru a rectifica bugetul, 
tăind bani de la școli și spitale”, scrie PNL Sector 1 într-un comunicat de presă. 


Potrivit liberalilor, "Clotilde Armand a solicitat ieri o ședință de urgenţă a Consiliului Local, 
deși exista deja o ședință programată vineri, 1 martie”. 


"Urgenţa doamnei primar? Rectificarea bugetului care a fost aprobat în urmă cu doar două 
săptămâni. Dorinţele doamnei primar? Să taie bani de la școli și spitale. Spre exemplu, 
propune diminuarea cu 62% a bugetului pentru construcţia școlii și grădiniței din Greenfield, 
pe care locuitorii o așteaptă de ani de zile și care ar rezolva probleme majore de trafic și nu 


numai”, mai spune PNL Sector 1. 


Liberalii spune că Armand vrea să taie 54 mil de la școala și grădinița din cartierul 
Greenfield, 29 mil de la achiziţie imobile pentru dezvoltarea rețelei educaționale, 26 mil de 
la centrul de transplant, 25 mil de la funcționare școli, în total: 134 de milioane de lei în 
minus și vrea să mute banii astfel, 79 milioane la ADP și 48 milioane pentru funcționare 
primărie. 


"Toate astea în condiţiile în care luni, 26 februarie, a avut o altă ședință în care a blocat 
două proiecte urgente propuse de consilierii PNL printr-o chichiţă administrativă pe care o 
practică de ani buni: nu trimite propunerile în aparatul de specialitate, ca atare acestea nu- 
și pot lua avizele necesare pentru a fi incluse pe ordinea de zi a Consiliilor Locale și pentru a 


fi votate, deci implicit, realizate”, spun liberalii. 


PNL Sector 1 mai afirmă că cel mai important proiect propus în ședința de luni, și repropus 
pentru ședința de mâine, dar pe care doamna primar îl blochează, vizează expertizarea 
tehnică de urgenţă a blocului din Bulevardul Bucureștii Noi nr. 19. 


"Acest bloc este într-o stare de degradare accentuată, prin crăpături și deplasări ale 
pereţilor care pun în pericol modul în care se face alimentarea cu gaze naturale și energie 
electrică. Acest fapt poate duce la o catastrofă asupra persoanelor care domiciliază în imobil 
și a persoanelor care domiciliază în blocurile învecinate, riscând, în orice moment, ca 
deplasările pereţilor să rupă conductele/firele de alimentare. Un alt exemplu recent de rea- 
voință din partea doamnei Armand vizează proiectul de hotărâre depus de consilierii locali 
PNL prin care se solicită fuziunea prin absorbţie dintre S.C. CET GRIVIȚA S.A. și COMPANIA 
DE INVESTIȚII ȘI DEZVOLTARE SECTOR 1 S.A. Prin acest proiect, se dorește optimizarea 
operațională și financiară și reducerea costurilor de administrare. Concret, ne propunem să 
facem ordine într-o primărie care risipește resursele și dovedește o lipsă crasă de eficiență 


administrativă”, scrie PNL Sector 1. 


"Poziţia consilierilor PNL Sector 1 este clară: nu vor vota nicio rectificare bugetară care 
presupune tăierea de bani de la școli, spitale și alte nevoi urgente ale oamenilor din sector. 
Vor continua să propună pe ordinea de zi proiecte de care oamenii au urgentă nevoie, 
indiferent de câte ori le blochează doamna primar prin netrimiterea acestora în aparatul de 
specialitate al primăriei pentru luarea avizelor”, anunţă liberalii. 


„Locuitorii Sectorului 1 au mare nevoie de investiții care le vizează nevoile urgente: 
educația, sănătatea sau curăţenia pe care o merităm într-o capitală europeană, nu ca într-o 
mahala năpădită de șobolani. Haosul din primăria condusă de Clotilde Armand pune în real 
pericol viaţa oamenilor, pentru că doamna primar risipește resursele cu indiferență și 
blochează proiecte esenţiale. Vom face curăţenie în sector și ordine în primărie. În niciun 
moment consilierii noștri nu vor vota tăieri de bani de la școli sau spitale”, a explicat 
președintele PNL Sector 1, George Tuţă. 


